|  |  |
| --- | --- |
| Številka: | 024-5/2022-3340-45 |
| Datum: | 16. 10. 2024 |

**Zadeva: Zapisnik 12. seje Delovne skupine za trajni dialog z nevladnimi organizacijami v kulturi**

**Pričetek seje:** 16. 10. 2024, 11.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tjaša Pureber, MK;
2. Mihael Kelemina, MK;
3. Uroš Veber;
4. Petra Hazabent;
5. Inga Remeta;
6. Mija Aleš.

**Ostali prisotni:**

1. Anže Zorman, MK;
2. Alekzander I. Blatnik – študent.

**Opravičeno odsotni:**

1. Dr. Sonja Kralj, MK;
2. Tomaž Simetinger;
3. Borut Pelko;
4. Ines Kežman.

**Dnevni red:**

1. Potrditev zapisnikov 10. in 11. seje Delovne skupine za trajni dialog z nevladnimi organizacijami v kulturi;
2. Razprava o predlogu Zakona o spremembah in dopolnitvah Zakona o uresničevanju javnega interesa za kulturo (ZUJIK-I);
3. Oblikovanje predlogov dnevnega reda za novembrsko skupno sejo vseh treh dialoških skupin;
4. Določitev programa dela za leto 2025 (predvideni datumi sej);
5. Razno.

**Sklep 1: Člani delovne skupine potrjujejo dnevni red 12. seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnikov 10. in 11. seje Delovne skupine za trajni dialog z nevladnimi organizacijami v kulturi**

**Sklep 2: Člani delovne skupine potrjujejo zapisnika 10. in 11. seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Razprava o predlogu Zakona o spremembah in dopolnitvah Zakona o uresničevanju javnega interesa za kulturo (ZUJIK-I)**

Tjaša Pureber je uvodoma pojasnila, da je cilj prenove Zakona o uresničevanju javnega interesa za kulturo (v nadaljnjem besedilu: ZUJIK-I) posodobitev kulturnega modela. Člane delovne skupine je pozvala, da v javni razpravi podajo tudi pisne pripombe. Zakon prinaša spremembe v šestih ključnih sklopih: upravljanje in financiranje javnih zavodov (v nadaljnjem besedilu: JZ), vključno z boljšimi pogoji dela, javna kulturna infrastruktura in javni investicijski projekti, boljši delovni pogoji za samostojne delavce v kulturi, boljši pogoji za delovanje nevladnih organizacij v kulturi (v nadaljnjem besedilu: NVO), spremenjen konceptualni okvir javnega interesa za kulturo ter transparenta, dialoška in merljiva kulturna politika. Izpostavila je, da zakon kulturo eksplicitno definira kot skupno dobro. Med deležniki, s katerimi znotraj civilne družbe ministrstvo vodi dialog, so po novem izrecno navedene tudi delovne skupine za trajni dialog, vključno z Delovno skupino za trajni dialog z NVO v kulturi. NVO so v zakonu sedaj jasno definirane, posodobljen je dostop do infrastrukture. Poleg tega zakon omogoča izjasnitev o odločitvah strokovnih komisij pred izdajo odločb o sofinanciranju. Novost so tudi daljše pogodbe za brezplačno uporabo javne kulturne infrastrukture, ki bodo namesto dosedanjih pet let zdaj sklenjene za deset let, z možnostjo podaljšanja. Povedala je, da se izraz »samozaposleni v kulturi« spreminja v »samostojni delavci v kulturi«. Uvajata se tudi drsni cenzus ter karierna dinamika z višjimi prispevki pri napredovanju po kariernih razredih. Dodala je, da se izboljšuje pravica do bolniškega nadomestila, kar bo vplivalo predvsem na posameznike z dolgotrajnimi boleznimi in po novem tudi poškodbami. Uvaja se lažje prehajanje med statusom samostojnega delavca v kulturi ter redno zaposlitvijo. Umetniški delež bo vključen že v fazo priprave investicijske dokumentacije.

Uroš Veber je poudaril, da je potrebno jasno zapisati, da javni zavodi ne morejo ustanavljati nevladnih organizacij v javnem interesu v skladu z določili krovnega zakona o nevladnih organizacijah. Prav tako je predlagal, da se založništvo ne omeji le na knjige, temveč razširi tudi na druge medije.

Inga Remeta je opozorila, da NVO, ki imajo v brezplačnem najemu prostore v lasti občine ali države, te prostore ne smejo oddajati, kar je problem, ko govorimo o tržnem najemu. Vprašala je še, v kateri karierni razred bodo uvrščeni samozaposleni v kulturi ob sprejetju Uredbe.

Tjaša Pureber je odgovorila, da bo razvrstitev temeljila na delovni dobi, ki bo zajemala število let, ko so bile osebe samozaposlene, pa tudi število let, ko so delale v JZ, NVO. Zaradi dela v prekarnih oblikah se bo upoštevalo tudi leta, ko so osebe delale po avtorskih in podjemnih pogodbah na področju kulture.

Mija Aleš je Tjašo Pureber vprašala, ali se bo v delovno dobo štelo tudi prostovoljstvo v NVO, saj je bil velik del tehničnega kadra zelo aktiven na tem področju, vendar jih NVO niso mogle zaposliti.

Tjaša Pureber je odgovorila, da pridejo ta leta v poštev le, če so bile osebe za svoje delo plačane.

Uroš Veber je poudaril, da bi bilo pri uvedbi več partitnih pogodb pomembno, da jih lahko podpišejo tudi pravne osebe. Dodal je, da bi bilo dobro v zakonu določiti način izbora članov za dialoške skupine.

Inga Remeta je predlagala tudi, da bi bili sklepi dialoških skupin zavezujoči za obravnavo.

Uroš Veber je predlagal še, da bi Nacionalni svet za kulturo moral podati predhodno mnenje k poročilom akcijskega načrta.

1. **Oblikovanje predlogov dnevnega reda za novembrsko skupno sejo vseh treh dialoških skupin**

Tjaša Pureber je povedala, da je 27. 11. 2024 predvidena skupna seja vseh dialoški skupin. Prisotne je prosila, da pošljejo predloge za dnevni red skupne seje.

Seja se je zaključila ob 11:20

**Zapisala:**

Alekzander I. Blatnik, študent

**Podpis:**

Uroš Veber,

predsednik Delovne skupine za trajni dialog z nevladnimi organizacijami v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine